Ciolacu, după întâlnirea cu Erdogan: ”Vom avea mai multe proiecte comune, inclusiv în domeniul energetic”/ Despre construirea unei moschei la București: ”Nu am avut aceste discuții, dar suntem una din cele mai tolerante țări”/ Despre returnarea sabiei lui Ștefan cel Mare: ”Avem discuții pe acest subiect”
Premierul Marcel Ciolacu a declarat, marți seară, după întâlnirea cu președintele Turciei Recep Tayyip Erdogan că între cele două țări vor exista ”mai multe proiecte comune, inclusiv în domeniul energetic”:
- ”Vom avea mai multe proiecte comune inclusiv în domeniul energetic, inclusiv în ce privește conectivitatea și tranzitul de gaze pe coridoul sudic”, a declarat Marcel Ciolacu.
Ciolacu i-a mulțumit președintelui Erdogan pentru intrarea românilor doar cu buletinul în Turcia, pe o perioadă de maximum 90 de zile, și pentru deblocarea exportului de animale vii.
Preierul român a mai declarat și că s-a redus termenul pentru acordarea vizelor de călătorie pentru cetățenii turci:
- ”S-a redus termenul pentru vize de călătorie în Româna și permisele de muncă, domnul ministru de Interne a încheiat un acord cu domnul ministru de Externe astfel încât să ne încadrăm în 45 de zile de răspuns”, a mai spus Ciolacu.
Întrebat despre construirea unei moschei la București, Ciolacu a spus că nu au existat discuții pe subiect, dar că românii sunt printre cele mai tolerante popoare:
- ”Nu am avut aceste discuții. Mi se pare că domnul Traian Băsescu a stopat acest lucru. Dar știți că suntem una din cele mai tolerante țări (…) E un fapt cu care ar trebui să ne mândrim, faptul că suntem un stat tolerant și un popor tolerant”.
Ciolacu a mai fost întrebat și dacă există posibilitatea returnării sabiei lui Ștefan cel Mare: ”Avem discuții pe acest subiect”, a spus acesta fără să facă alte declarații.
Premierul a mai spus că nu a discutat cu Erdogan despre susținerea președintelui Iohannis la șefia NATO:
- ”Nu am avut această discuție cu președintele Erdogan, din câte știu a făcut anunțul de susținere a domnului Rutte”, a mai spus premierul.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank